Því er ekki hægt að neita að sumir áfangastaðir standa ekki undir væntingum þegar þangað er komið . Fallegar myndir í bæklingum , heimsfræg kennileiti og jafnvel æsispennandi atriði úr kvikmyndum hafa skapað tilhlökkun og drauma sem stangast síðan harkalega á við veruleikann . Það sem meira er : oft er hægt að finna miklu skemmtilegri staði til að heimsækja aðeins steinsnar frá . Hér að neðan má finna nokkur góð dæmi : Maður skyldi halda að höfuðborg Malasíu væri spennandi staður . Hvert mannsbarn þekkir helsta kennileiti borgarinnar – Petronas-turnana – sem gnæfa yfir landslagið og voru um langt skeið hæstu turnar í heimi . Er heldur ekki eins og skorti fólk í borginni , en á stór-Kuala Lumpur svæðinu búa hvorki meira né minna en 7,2 milljónir manna , svo það ætti að vera nóg um að vera . En þegar að er gáð er ofboðslega fátt að sjá og gera í borginni . Musterin og söfnin eru óspennandi , verslanir og markaðir ekki ferðarinnar virði , og lítið í gangi . Þá er borgin mishæðótt svo það er ekki einu sinni hægt að njóta þess að rölta þar um og villast . Til að gera illt verra er óþarflega flókið að heimsækja Petronas-turnana , og þarf helst að panta miða með fyrirvara . Allir þekkja Petronas-turnana í Kuala Lumpur . Lítið er um að vera í borginni og miklu skemmtilegra að heimsækja Bangkok . Ljósmynd / Pexels – Zukiman Mohamad ( CC ) Bangkok er alls ekki fyrir alla , en þar er þó hægt að lenda í einhverjum ævintýrum . Musteri borgarinnar eru forn og merkileg og mikill metnaður lagður í verslunarmiðstöðvarnar . Næturlífið er jafn kryddað og ómótstæðilegt og taílenski maturinn . Ólíkt Kuala Lumpur eru líka nuddstofur á hverju strái og hægt að leyfa sæluhormónunum að flæða um líkamann í notalegu fóta - eða herðanuddi sem kostar sáralítinn pening . Ekki gleyma að renna við hjá klæðskera og fá nokkrar spariskyrtur saumaðar eftir máli . Vonbrigði : Beirút París Mið-Austurlanda er hún kölluð , og enn þann dag í dag fer það orðspor af höfuðborg Líbanons að vera heillandi staður þar sem býr siðfágað fólk sem er töluvert nútímalegra í fasi en nágrannar þeirra í þessum heimshluta . En í reynd er Beirút afskaplega lítið spennandi borg , og lýsandi að í niðurstöðum Google yfir áhugaverðustu staðina þar til að skoða megi finna drepleiðinlegt steinasafn í 9. sæti . Fornminjasafnið er furðu dauflegt , miðað við alla þá merkilegu sögu sem Líbanon státar af , og vistlegasti staðurinn í bænum er í kringum Nijmeh-torgið , sem virkar gervilegt og tómlegt eftir að hafa farið í gegnum umfangsmiklar endurbætur . Þá eru leigubílstjórarnir með endemum erfiðir við að etja , og gera allt sem í þeirra valdi stendur til að hafa fé af ferðamönnum . Beirút , Perla Mið-Austurlanda , stendur ekki undir væntingum . Þar er fátt að sjá og gera . Ljósmynd / Wikipedia – Wusel 007 ( CC ) Ekki svo langt til norðurs er sjálf höfuðborg Austurrómverska keisaradæmisins . Að bera Beirút saman við Istanbúl er eins og að bera Grindavík saman við Reykjavík . Ægisif ein og sér réttlætir ferð til þessarar fjölmennu og fallegu borgar , en þar er líka að finna blómlegt mannlíf og framúrskarandi veitingastaði . Íbúar Istanbúl eru upp til hópa yndislegt og gestrisið fólk , og menningarlíf borgarinnar blómstrar árið um kring . Istanbúl er mergjuð borg og iðar af lífi árið um kring . Heimamenn eru upp til hópa yndislegt fólk . AFP Vonbrigði : Kaupmannahöfn Hvað er það sem veldur að Íslendingar halda svona upp á Kaupmannahöfn ? Kannski er það bara af gömlum vana , eða af því að við höfum verið alin upp við að þykja danska höfuðborgin merkileg – og svo eigum við flest að kunna að panta bjórglas og smurbrauð á máli heimamanna . Kaupmannahöfn er alls ekki hræðileg , en hún er heldur engin perla sem ber höfuð og herðar yfir aðrar borgir á þessum slóðum : Strikið er orðið afskaplega sjúskað , Kristjanía orðin hroðalegt bæli , og Tívólí er meira fyrir augað en adrenalínið . Af hverju ekki að fara frekar til Stokkhólms . Samanburðurinn er sláandi , og ætti ekki að dyljast neinum að sænska höfuðborgin er fallegri og snyrtilegri en sú danska . Gamla Stan hefur yfir sér miklu meiri sjarma en Nyhavn , og Gröna Lund er langtum betri skemmtigarður en Tívolí . Svo er hreinlega eins og einhver allt annar blær sé yfir mannlífinu – einhvers konar sænsk siðfágun sem erfitt er að lýsa með orðum .